РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/179-16

09. септембар 2016. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 9. СЕПТЕМБРА 2016. ГОДИНЕ

Седница је почела у 10,10 часова.

Седницом је председавала Маја Гојковић, председница Одбора.

Седници су присуствовали: Владимир Ђукановић, Станија Компировић, Снежана Пауновић, др Ана Стевановић, Александра Чабраја, Никола Савић, Наташа Михаиловић Вацић, Хаџи Милорад Стошић, Ђорђе Вукадиновић, чланови Одбора.

Седници су присуствовали: Марија Обрадовић, Бојан Торбица, Богдан Обрадовић, Марко Атлагић, Милетић Михајловић, Маја Виденовић, Енис Имамовић, заменици чланова Одбора.

Седници није присуствовала члан Одбора мр Јадранка Јовановић, нити њен заменик.

На предлог председавајућег, чланови Одбора су једногласно усвојили следећи:

Д н е в н и р е д:

1. **Утврђивање листе кандидата за чланове Савета Регулаторног тела за електронске медије, као и листе организација које заједно чине јединственог овлашћеног предлагача;**
2. **Утврђивање листе кандидата који испуњавају услове јавног конкурса за избор кандидата за чланове Програмског савета јавне медијске установе Радио-телевизије Србије;**
3. **Разно.**

Пре преласка на разматрање утврђеног Дневног реда, усвојен је, већином гласова, без примедаба, Записник Друге седнице Одбора, одржане 28. јула 2016. године.

**ПРВА ТАЧКА -** Утврђивање листе кандидата за чланове Савета Регулаторног тела за електронске медије, као и листе организација које заједно чине јединственог овлашћеног предлагача.

**Председавајућа** је упознала чланове Одбора са процедуром за предлагање кандидата за чланове Савета Регулаторног тела за електронске медије испред овлашћених предлагача, надлежног одбора Скупштине АП Војводине и удружења издавача електронских медија и удружења новинара у Републици Србији, објављен 17. августа текуће године. Служби су достављени следећи предлози овлашћених предлагача:

1. Образложен предлог надлежног одбора Скупштине АП Војводине;
2. Образложени предлози Друштва новинара Војводине, Синдиката новинара Србије, Удружења радио станица РАБ Србије, Удружене радио телевизијске станице Србије, које заједно чине облашћеног предлагача.

Потпуну докуметацију за кандидате за чланове Савета Регулаторног тела за електронске медије, у складу са Јавним позивом и Законом о електронским медијима су доставили:

1. Надлежни одбор Скупштине АП Војводине, који су предложили кандидате Синишу Исакова и Ђорђа Возаревића;
2. Друштво новинара Војводине, који су предложили кандидате проф. др Биљану Ратковић Његован и мр Милана Петковића.

Непотпуну докуметацију су доставили:

1. Удружење радио станица РАБ Србија које је предложило кандидате Горана Пековића и Велимира Милошевића. За кандидата Велимира Милошевића није достављена диплома о стеченој стручној спреми, као и исправе којима се доказује његово радно искуство у струци, док је за кандидата Горана Пековића достављена потпуна документација.
2. Удружене радио телевизијске станице Србије које је предложило кандидате Горана Пековића и Велимира Милошевића. За кандидата Велимира Милошевића није достављена диплома о стеченој стручној спреми, као и исправе којима се доказује радно искуство кандидата у струци, док је за кандидата Горана Пековића достављена потпуна документација.

Председавајућа је напоменула, да је кандидат Велимир Милошевић пензионер, који је био изабран 2005. године за члана Радиодифузног савета и на том месту је остао пун мандат, до 2009. године. Пошто се кандидат пензионисао у струци, испуњава услове, те да може обављати функцију, уколико буде изабран.

1. Синдикат новинара Србије који је предложио кандидате мр Милана Петковића и проф. др Биљану Ратковић Његован. За кандидата Биљану Ратковић Његован није достављено уверење да није покренута истрага или подигнута оптужница, док је за кандидата мр Милана Петковића достављена потпуна документација.
2. Синдикат новинара Србије је доставио потврду из Регистра синдиката Министарства за рад, запошљавање, борачака и социјална питања, док је Јавним позивом прописано да се достави потврда из Агенције за привредне регистре којом се доказује да су удружење новинара, те као синдикална организација не могу бити овлашћени предлагачи.

Предедавајућа је указала и на то да у складу са чланом 11. Закона, у року од седам дана од дана објављивања листе кандидата и листе организација, Одбор за културу и информисање одређује датум одржавања састанка ради утврђивања заједничког предлога кандидата. На састанку организације треба договором да утврде коначан предлог два кандидата за члана Савета. Уколико се договор не може постићи заједничким договором свих организација, коначан предлог заједничког кандидата утврђује се гласањем. Након тога, Одбор организује јавни разговор са предложеним кандидатима за члана Савета, у року од 15 дана од дана утврђивања предлога.

**Др Ана Стевановић** је у свом излагању истакла да је Гордани Суши, члану РЕМ, мандат истекао 23. марта 2016. године, али да јавни конкурс још увек није расписан, упркос томе што члан 10. Закона о електронским медијима наводи да се јавни конкурс расписује шест месеци пре истека мандата. Такође, навела је, у марту је повучена листа представника невладиног сектора, тако да оне још увек немају своје представнике у овом регулаторном телу. Др Ана Стевановић је указала да РЕМ, као независно тело, треба да представи свој Извештај о надзору емитера током предизборне кампање, што није учињено и што сматра кршењем медијских слобода.

**Председавајућа** је напоменула да се ова питања могу разматрати под тачком 3. Разно, те је замолила народну посланицу да се држи теме Дневног реда и говори о процедури избора или о кандидатима.

**Др Ана Стевановић** је додала да има замерку на биографију кандидата Велимира Милошевића, која је у домену образовања врло штура и садржи само географске одреднице, али не и степен стручне спреме, који је обавезан услов прописан Јавним позивом.

**Александра** **Чабраја** јенапоменула да је седница Одбора заказана у кратком року и да је комплетан материјал, који садржи преко 200 страница, достављен народним посланицима путем е-маила, на њихов захтев.

**Никола Савић** истакао је да приликом избора кандидата треба водити рачуна о равномерној територијалној заступљености представника у Савету Регулатора. Уједно је указао и на то да је мр Милан Петковић једини кандидат који је из Ниша.

**Хаџи Милорад Строшић** је сагласан са наводима члана Одбора и истакао да ће подржати кандидатуру мр Милана Петковића, као стручног и квалитетног кандидата.

**Председавајућа** је истакла је, да је један од предлагача доставио потпуну, док је други предлагач изоставио непотпуну документацију за проф. др Биљану Ратковић Његован. Пошто сваки предлагач појединачно има право предлога и да су два предлагача предложила истог кандидата, сматра се да је документација проф. др Биљане Ратковић Његован потпуна.

**Ђорђе Вукадиновић** изразио је недоумицу да ли се на актуелној седници бирају кандидати или само утврђују листе и датум одржавања састанка овлашћених предлагача, на коме ће они одлучивати о избору два кандидата. Истакао је да се на дневном реду налазе предлози четири удружења која предлажу по два иста кандидата, те се стиче утисак да се ради о координацији у њиховом раду. Уједно је указао на то да би требало детаљније говорити о Савету Регулатора, јер управо народни посланици бирају чланове Савета, а за надлежности Савета шира јавност није баш најбоље упозната. Било би добро организовати јавно слушање или тематску седницу Одбора на ову тему.

**Председавајућа** је поновила, да на Дневном реду није Регулаторно тело за електронске медије, као и то да је већина посланика упозната са његовим делокругом рада. Подсетила је све присутне, да се на овој седници расправља о процедури, односно потврђивању листа овлашћених предлагача. Указала је да се мора поштовати Закон који не признаје синдикате као адекватне овлашћене предлагаче, већ само удружења која испуњавају услове прописане Законом о електронским медијима.

**Владимир Ђукановић** je нагласио да је сагласан са председавајућом да се мора поштовати Закон, као и предлогом да би било добро организовати јавно слушање на тему рада некадашњем РРА и садашњег Савета Регулатора за електронске медије. Изразио је лично незадовољство радом Регулаторног тела и нагласио да су надлежности и процедуре о овом регулаторном телу утврђене доста раније, по којима се једнако и данас поступа.

**Председавајућа** је подсетила да Савет Регултора за електронске медије доставља годишњи Извештај о раду, те да ће чланови Одбора бити у прилици да са представницима Савета директно и детаљно расправљају о раду Савета.

С обзиром да поводом ове тачке Дневног реда није више било пријавњених за расправу, председавајућа је ставила на гласање предлог да се Утврди листа кандидата за чланове Савета Регулаторног тела за електронске медије, на предлог надлежног одбора Скупштине АП Војводине, и то су: Синиша Исаков и Ђорђе Возаревић.

Чланови Одбора су **већином гласова прихватили предлог** да се утврди листа кандидата за чланове Савета Регулаторног тела за електронске медије којег предлаже надлежни одбор Скупштине АП Војводине, и то су: Синиша Исаков и Ђорђе Возаревић.

Председавајућа је ставила на гласање предлог да се Утврди листа организација које заједно чине јединственог овлашћеног предлагача у складу са чланом 10. Закона о електронским медијима и то: Друштво новинара Војводине, Удружење радиостаница РАБ Србије и Удружене радио-телевизијске станице Србије.

Чланови Одбора су **већином гласова прихватили предлог** да се утврди листа организација које заједно чине јединственог овлашћеног предлагача у складу са чланом 10. Закона о електронским медијима и то: Друштво новинара Војводине, Удружење радиостаница РАБ Србије и Удружене радио-телевизијске станице Србије.

Председавајућа је ставила на гласање предлог да се Утврди листа кандидата за члана Савета Регулаторног тела за електронске медије, коју предлажу организације које заједно чине јединственог овлашћеног предлагача, и то су: Милан Петковић, Биљана Ратковић Његован, Горан Пековић и Велимир Милошевић.

Чланови Одбора су **већином гласова прихватили предлог** да се утврди листа кандидата за члана Савета Регулаторног тела за електронске медије коју предлажу организације које заједно чине јединственог овлашћеног предлагача и то су: Милан Петковић, Биљана Ратковић Његован, Горан Пековић и Велимир Милошевић.

Председавајућа је ставила на гласање предлог да се Утврди датум одржавања састанка организација које заједно чине јединственог овлашћеног предлагача у року од 7 дана од дана потврђивања листе кандидата и листе организација на интернет сајту Народне скупштине Републике Србије, односно 16. септембра 2016. године.

Чланови Одбора су **већином гласова прихватили предлог** да се утврди 16. септембар 2016. године као датум одржавања састанка организација које заједно чине јединственог овлашћеног предлагача.

**ДРУГА ТАЧКА -** Утврђивање листе кандидата који испуњавају услове јавног конкурса за избор кандидата за чланове Програмског савета Јавне медијске установе Радио-телевизије Србије.

**Председавајућа** је упознала присутне чланове Одбора, да је Одбор за културу и информисање, на седници одржаној 28. јула 2016. године, закључио, да је потребно да кандидати поново доставе следеће доказе (у року од 30 дана од дана одржавања седнице Одбора) о испуњености услова прописане Јавним конкурсом за избор кандидата за чланове Програмског савета Јавне медијске установе „ Радио-телевизија Србије“:

1. уверење да кандидат није осуђиван и да није покренут кривични поступак, истрага или претходни поступак за кривична дела из надлежности судова и тужилашта, не старије од шест месеци;
2. оверену изјаву кандидата којом се потврђује да не обавља јавну или политичку функцију, у складу са чланом 28. став 3. Закона о јавним медијским сервисима, не старију од шест месеци.

**Ђорђе Вукадиновић** је истакао да ће подржати листу од 29 предложених кандидата. Указао је на то да 15 од пријављених 29 кандидата Програмског савета РТС, који треба да креира и усмерава програмску политику јавног сервиса, бира Управни одбор РТС. Нагласио је незадовољство начином избора чланова Програмског савета и самим радом Радио-телевизије Србије на који се, по његовом мишљењу, врши притисак од стране извршне власти.

**Владимир Ђукановић** јеконстатовао да извршна власт не врши притисак и да тренутно постоји највећа слобода у креирању политике и избору чланова Јавног сервиса у органима одлучивања, што ранијих година није био случај.

**Др Ана Стевановић** је изразила сумњу у непристрасност кандидата, због, како је рекла, извесног броја кандидата који су запослени у Кабинету председника Републике Србије - Служби за информисање, где упркос томе што имају оскудне биографије, могу директно, политички, да утичу на креирање политике Јавног медијског сервиса.

**Председавајућа** је нагласила да свако може бирати своје сараднике у складу са поверењем које завређују, али да је тема дневног реда утврђивање листе кандидата који имају валидну документацију, од којих ће 15 чланова Програмског савета РТС бирати сама јавна установа, без икаквих утицаја у одлучивању.

**Александра Чабраја** је указала на то да се њена сумња у кредибилитет кандидата не односи на то што су поједини кандидати запослени у Кабинету председника Републике и уједно блиски сарадници председника Републике, већ то, што се они налазе на листи за чланове Програмског савета РТС, јер постоји бојазан да ће политички утицати на креирање политике РТС.

**Председавајућа** је констатовала да народни посланици не могу унапред предвидети одлуке Управног одбора РТС-а и још једном нагласила да се на актуелној седници само потврђује листа пријавњених кандидата, на основу валидности достављене документације.

С обзиром да поводом ове тачке Дневног реда није више било пријавњених за расправу, председавајућа је ставила на гласање предлог да се Утврди листа кандидата који испуњавају услове јавног конкурса за избор кандидата за чланове Програмског савета Јавне медијске установе Радио-телевизије Србије, а то су:

1. Бранко Гардашевић
2. Тијана Наумовић
3. Милош Стокић
4. Мирјана Максимовић
5. Тијана Каспер
6. Желимир Гвардиол
7. Маја Радовић
8. Ивона Катић
9. Борка Поповић
10. Ана Мандић
11. Александар Загорац
12. Балша Ђого
13. Александар Дунђерин
14. Миливоје Павловић
15. Предраг Обрадовић
16. Дејан Миленковић
17. Владан Терзић
18. Иван Карл
19. Нада Поповић Перишић
20. Снежана Цветковић
21. Небојша Спаић
22. Иван Топаловић
23. Душко Медић
24. Маја Вукадиновић
25. Никола Стојановић
26. Вук Жугић
27. Дијана Суботички Милетић
28. Јованка Тодоровић Савовић
29. Милан Јанковић

Кандидати који нису доставили допуну документације предвиђене Јавним конкурсом су:

1. Небојша Кузмановић
2. Наташа Дебељак
3. Весна Ћилерџић
4. Драган Маринковић
5. Љиљана Марковић
6. Дарко Надић

Кандидати који су одустали од кандидатуре након објављивања Јавног конкурса:

1. Симо Чулић
2. Симона Митровић Дуњић
3. Ана Мартиноли
4. Вукица Кривокапић
5. Данило Рончевић
6. Весна Милекић
7. Немања Пантић

Чланови Одбора су **већином гласова прихватили предлог** да се Утврди листа кандидата који испуњавају услове јавног конкурса за избор кандидата за чланове Програмског савета Јавне медијске установе Радио-телевизије Србије.

**Председавајућа** је навела да је следећи корак, садржан у тачки 8. Одлуке о правилима о спровођењу Јавног конкурса, односно да надлежни одбор обавља разговор са кандидатима који испуњавају услове Јавног конкурса и да ће након тога Одбор за културу и информисање утврдити листу од 29 кандидата коју доставља Управном одбору РТС-а, који бирају 15 чланова са листе.

**ТРЕЋА ТАЧКА-** Разно.

**Председавајућа** је подсетила, да је Одбор на другој седници, одржаној 28. јула 2016. године, усвојио предлог да се од Комисије за категорију електронских медија затражи писана информација о начину расподеле средстава у вези са Конкурсом за суфинансирање пројеката производње медијских садржаја из области јавног информисања у 2016. години, као и да се од Министарства културе и информисања затражи писана информација о разлозима за измену Предлога одлуке Комисије о расподели средстава на Конкурсу за суфинансирање пројеката производње медијских садржаја из области јавног информисања у 2016. години.

Навела је да су у материјалу за ову седницу, достављени дописи упућени Министарству културе и информисања и Комисији, као и одговор Министарства о разлозима за измену Предлога одлуке комисије о расподели средстава на Конкурсу за суфинансирање пројеката производње медијских садржаја из области јавног информисања у 2016. години.

**Александра Чабраја** указала је на то да се информације које се тичу, како овог конкурса, тако и многих других питања из делокруга рада Министарства културе и информисања, чине доста паушалним и непрецизним. Истакла је да јавност треба бити детаљно упућена у финансирање пројеката из ових области. Уједно је изразила и потребу за конкретнијим објашњењем разлога због којих су поједини пројекти, који имају критички однос према власти, одбијени од стране Министарства, како би се шира јавност уверила да није дошло до било какве врсте злоупотребе.

**Председавајућа** је подсетила присутне да су на претходној седници затражене информације како од Министарства културе и информисања тако и од Комисије за категорију електронских медија. Министарство културе је проследило тражену информацију, из које се може закључити да се министар сагласио са 889 од 898 пројеката, што значи да није прихваћено 9. Комисија је проследила само писмену захвалност за интересовање Одбора за рад Комисије. Председница Одбора је, пошто нема потпуних информација достављених са обе стране, нагласила да се не може детаљније расправљати о овој теми. Потребно је сачекати да се добије писана информација и од стране Комисије и након добијених свих релевантних информација од стране Комисије и Министарства отворити расправу на ову тему.

**Др Ана Стевановић** је истакла да би требало, поред представника Министарства културе и информисања и Комисије за категорију електронских медија, позвати и представнике НУНС, Независног друштва новинара Војводине и Медија центра, удружења чији су пројекти одбијени, како би се заједнички утврдили објективни разлози за њихово одбијање.

**Председавајућа** се сложила са констатацијом, али је истакла да је претходно било неопходно да обе институције доставе тражене информације. Указала је и на то да се из материјала може видети да поједине организације нису добиле средства јер пројекти нису припадали категорији за коју су организације аплицирале.

**Владимир Ђукановић** нагласио је да новинарска удружења не треба да буду ни критички ни некритички настројени према власти, већ да се баве истином и побољшањем положаја новинара у Србији. Закључио је да су неки од представника Удружења били чланови комисија за одлучивање о пројектима, тако да су јасне индикације како се новац прераспоређивао.

**Маја Виденовић** је изнела свој став да је нелегитимно да се под тачком Разно расправља али и говори у политичке сврхе и подржала идеју да ова тема буде иницијатива за неку наредну расправу.

**Председавајућа** се сложила са тим да је требало само констатовати недостатак информација и да се о овој теми расправља не некој од наредних седница Одбора, након достављања неопходних извештаја од стране Комисије и Министарства укојима ће бити све релевантне чињенице у вези са овим случајем.

Седница је завршена у 11, 30 часова.

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дана Гак Маја Гојковић